ข้อมูลเกี่ยวกับบริการด้านการดูแลรักษาผลิตภัณฑ์เครื่องหนังของหลุยส์ วิตตอง ทำความรู้จักกับผลิตภัณฑ์เครื่องหนัง คุณอาจสังเกตเห็นลักษณะที่นิ่มขึ้นและพาติน่าที่เกิดขึ้นตามธรรมชาติตลอดอายุการใช้งานของผลิตภัณฑ์ สิ่งเหล่านี้อาจมาพร้อมกับการเปลี่ยนแปลงอื่นๆ ที่เกิดขึ้นตามกาลเวลา เช่น ริ้วรอยตามธรรมชาติ รอยย่น และรอยเส้นเลือด โดยทั้งหมดนี้ถือเป็นเครื่องบ่งบอกถึงความมีเอกลักษณ์และความเป็นของแท้ในผลิตภัณฑ์ของเรา และสิ่งที่เกิดขึ้นในแต่ละครั้งจะทำให้คุณได้ชื่นชมกับความงดงามที่ประทับตราตรึงอยู่ในความทรงจำไปตลอดกาล คุณสามารถรักษารูปทรงของผลิตภัณฑ์ให้คงเดิมได้โดยหลีกเลี่ยงการใส่ของมากจนเกินไป และเมื่อไม่ได้ใช้ผลิตภัณฑ์ เราขอแนะนำให้เก็บไว้ในถุงผ้า felt ที่มาพร้อมกับผลิตภัณฑ์ที่ซื้อและเก็บไว้ในพื้นที่ที่มีอากาศถ่ายเท แต่ไม่แนะนำให้เก็บผลิตภัณฑ์ไว้ในกล่องหรือใกล้บริเวณที่มีความร้อนเนื่องจากจะทำให้วัสดุแห้งแข็งได้ หนังธรรมชาติ หนังคาวไฮด์ฟอกฝาดธรรมชาตินี้ได้หยั่งรากลึกลงในประวัติศาสตร์ของหลุยส์ วิตตองโดยเอกลักษณ์ของหนังชนิดนี้คือ การเปิดเผยให้เห็นลวดลายตามธรรมชาติ เช่น รอยเส้นเลือดและรอยย่น ซึ่งแสดงให้เห็นว่าชิ้นหนังยังไม่ได้ผ่านกระบวนการใดๆ หนังที่บอบบางและอาจเป็นรอยได้ง่ายชิ้นนี้จะมีพาติน่าสีอำพันปรากฏชัดขึ้น ซึ่งแตกต่างกันในกระเป๋าแต่ละใบ และมีความอ่อนนุ่มขึ้นตามกาลเวลา พาติน่าที่เกิดขึ้นบนหนังนี้ เมื่อรวมกับร่องรอยจากการใช้งาน ล้วนเป็นเครื่องหมายที่พิสูจน์ถึงความเป็นของแท้และการร่วมเดินทางของผลิตภัณฑ์ใบนี้เคียงข้างกับเจ้าของอีกด้วย หากหนังชนิดนี้สัมผัสกับน้ำ กรุณาเช็ดออกด้วยผ้าสีอ่อนที่สามารถซับน้ำได้ดีและไม่มีขุยทันที ไม่แนะนำให้ทำความสะอาดด้วยน้ำยาหรือสารเคมีชนิดต่างๆ ควรหลีกเลี่ยงการทำให้หนังมีสีเข้มขึ้นจากการใช้มิงค์ออยล์ สบู่ทำความสะอาดหนัง โลชั่นบำรุงหนัง หรือสารเคมีอื่น หากหนังมีคราบเกิดขึ้นก่อนที่จะเกิดพาติน่า อย่าพยายามทำความสะอาดหนัง เพียงปล่อยให้หนังมีสีเข้มขึ้นแล้วรอยคราบจะจางลงใกล้เคียงกับสีหนังเอง การใช้สารเคมีดังกล่าวอาจลดคุณภาพ และความสมบูรณ์ของหนังเมื่อผ่านการใช้งานไประยะหนึ่ง หนังลูกวัวและหนังคาวไฮด์ หนังลูกวัวและหนังคาวไฮด์ได้รับการคัดสรรโดยอาศัยขั้นตอนการคัดเลือกที่พิถีพิถันเพื่อให้ได้หนังที่มีความประณีต อ่อนนุ่ม และสัมผัสที่นุ่มนวล โดยจะมีเพียงหนังชั้นดีเท่านั้นที่ได้รับการคัดเลือกเพื่อให้ตรงกับมาตรฐานสูงสุดของหลุยส์ วิตตองและ หนังชนิดนี้อาจมีความไม่สมบูรณ์แบบตามธรรมชาติ เช่น รอยเส้นเลือดหรือรอยย่น การใช้น้ำยาทำความสะอาดอเนกประสงค์อาจส่งผลต่อคุณภาพของหนังที่ผ่านการคัดสรรมาเป็นอย่างดีได้ และสิ่งแปลกปลอม เช่น น้ำมัน เครื่องสำอาง น้ำหอม ครีม หรือน้ำยาดับกลิ่นอาจส่งผลต่อความสวยงามและความคงทนของหนังตามธรรมชาติได้ หากเกิดคราบบนพื้นผิว ขอแนะนำให้ทำความสะอาดด้วยผ้าเนื้อนุ่มชุบน้ำหมาดๆ หนัง Vernis หนัง Monogram Vernis รังสรรค์ขึ้นสำหรับงานแฟชั่นโชว์ประจำฤดูใบไม้ผลิ/ฤดูร้อนปี 1998 ด้วยลุคที่ดูมีชีวิตชีวา เปล่งประกาย และเปี่ยมด้วยเสน่ห์ของความเป็นผู้หญิงมากที่สุด ขอแนะนำให้เก็บหนัง Vernisไว้ให้ห่างจากวัสดุที่สามารถทำให้สีตกใส่ได้ (เช่น นิตยสาร ผ้าเดนิม หนังชนิดอื่น...) นอกจากนี้ผลิตภัณฑ์เครื่องหนังขนาดเล็กอาจมีความเสี่ยงของการเกิดสีตกมากเป็นพิเศษ ควรหลีกเลี่ยงการโดนแสงอาทิตย์โดยตรง เนื่องจากสีอาจซีดได้ สีอ่อนจะไวต่อแสงมากเป็นพิเศษและอาจมีสีอมเหลืองหรือซีดลงได้ Monogram และ Damier แคนวาส สัญลักษณ์ของหลุยส์ วิตตองอย่างMonogram แคนวาส ผลิตขึ้นในปี 1896 ซึ่งแสดงให้เห็นถึงคุณค่าและมรดกอันยาวนาน ของแบรนด์ ทั้งในด้านความเป็นของแท้ ความรู้ความชำนาญ ความเป็นเลิศ และ ความหรูหราอันเป็นเอกลักษณ์เฉพาะตัวที่ยากจะเลียนแบบ ซึ่งรังสรรค์ขึ้นโดยอาศัยกระบวนการพัฒนาที่พิถีพิถันและงานฝีมืออันไร้ที่ติ อีกทั้งยังมีความนุ่มนวลและทนทาน เข้ากับไลฟ์สไตล์ร่วมสมัยได้อย่างลงตัว ทุกวันนี้แคนวาสที่เป็นเอกลักษณ์นี้มีการพิมพ์ลายชั้นเลิศ ซึ่งผลิตขึ้นตามมาตรฐานด้านคุณภาพที่พิถีพิถันของเรา คุณสามารถทำความสะอาดแคนวาสได้ง่ายๆ ด้วยผ้าชุบน้ำหมาดๆ และน้ำสบู่อ่อนๆ ควรหลีกเลี่ยงการใช้มิงค์ออยล์ น้ำหอมโลชั่นบำรุงหนัง น้ำยาทำความสะอาด หรือสารเคมีอื่นด้วยตนเองกับผลิตภัณฑ์แคนวาสทุกชนิด การใช้ผลิตภัณฑ์ทำความสะอาดดังกล่าวอาจทำให้แคนวาสเสื่อมสภาพอย่างรุนแรงก่อนเวลาอันควร ทั้งนี้ ควรหลีกเลี่ยงการสัมผัสกับวัสดุที่มีสีเข้มซึ่งจะเพิ่มความเสี่ยงในการเกิดสีตกบริเวณพื้นผิวแคนวาส แคนวาสสีอ่อน อาทิเช่นDamier Azur เป็นแคนวาสที่มีโอกาสเกิดสีตกใส่ได้ง่ายที่สุด แคนวาสพิมพ์ลาย การพิมพ์ลายบนแคนวาสเป็นเทคนิคที่หลุยส์ วิตตองใช้มาตั้งแต่ปี 1854 ตั้งแต่นั้นเป็นต้นมา มีการพัฒนาเทคนิคการพิมพ์ ที่เป็นนวัตกรรมใหม่เพื่อให้เกิดการออกแบบที่ซับซ้อนและมีรายละเอียดมากขึ้น หลุยส์ วิตตองได้ใช้วิธีการพิมพ์ลายหลากหลายแบบที่ไม่เหมือนใครและเลือกมาโดยเฉพาะในแต่ละคอลเลกชั่น เทคนิคการพิมพ์แต่ละชนิดประกอบไปด้วยชั้นหมึกบางๆ ที่พิมพ์ลงบนแคนวาส เทคนิคดังกล่าวมีไว้เพื่อการออกแบบ และการลงสีที่ซับซ้อนแต่อาจเกิดรอยขีดข่วนและอาจลอกได้ง่าย ซึ่งอาจเกิดขึ้นได้ในบริเวณที่มีการเสียดสีมากที่สุด แม้ใช้งานอย่างระมัดระวังก็ตาม (อาทิเช่น บริเวณมุม จุดพับ และด้านล่างของผลิตภัณฑ์) กรุณาหลีกเลี่ยงการสัมผัสกับพื้นผิวที่แข็งหรือหยาบ (กำแพง พื้นพรม พื้นคอนกรีต) เพื่อป้องกันไม่ให้เกิดรอยขีดข่วนดังกล่าว และสลับใช้กระเป๋าถือใบอื่นร่วมด้วยเพื่อการใช้งานที่ยาวนานสูงสุด กรุณาใช้ผ้าเนื้อนุ่มชุบน้ำหมาดๆ และน้ำสบู่อ่อนเพื่อทำความสะอาด และหลีกเลี่ยงบริเวณที่พิมพ์ลาย ควรหลีกเลี่ยงการใช้มิงค์ออยล์ โลชั่นบำรุงหนัง น้ำยาทำความสะอาด หรือสารเคมีอื่นด้วยตนเองกับผลิตภัณฑ์แคนวาส การใช้ผลิตภัณฑ์ทำความสะอาดดังกล่าวอาจทำให้แคนวาสเสื่อมสภาพอย่างรุนแรงก่อนเวลาอันควร หนังเอ็กโซติกและการรังสรรค์สุดพิเศษ เนื่องจากหนังเอ็กโซติกของเราผ่านขั้นตอนการผลิตตามธรรมชาติ จึงจำเป็นต้องได้รับการปกป้องจากความชื้น ละอองน้ำและฝน เราขอแนะนำให้หลีกเลี่ยงการสัมผัสกับน้ำหรือของเหลวชนิดอื่นทุกประเภท ซึ่งอาจทำให้พื้นผิวเปลี่ยนแปลงไป จนเกิดคราบที่เห็นได้ชัดและเกิดสีตกอย่างถาวร หากกระเป๋าของคุณสัมผัสกับน้ำ กรุณาเช็ดบริเวณที่เปียกเบาๆด้วยผ้าสีอ่อนที่สามารถซับน้ำได้ดีและไม่มีขุยทันที ควรหลีกเลี่ยงการโดนแสงอาทิตย์โดยตรงเนื่องจากอาจทำให้สีซีดได้ หนังจระเข้ หนังงู Python หนัง lizard จะไวต่อความชื้นและความร้อนเป็นอย่างมาก เราแนะนำให้หลีกเลี่ยงการใช้ครีมทำความสะอาดหรือผลิตภัณฑ์ที่อาจทำให้เกิดคราบฝังลึกทุกชนิด การรังสรรค์สุดพิเศษที่รวมไปถึงหนังสีเมทัลลิก การร้อยลูกปัด ขนนก ติดเลื่อม หรือการพิมพ์ลาย จำเป็นต้องได้รับการดูแล เป็นพิเศษและควรทำความสะอาดด้วยผ้าเนื้อนุ่มสีอ่อนที่ไม่มีขุยเท่านั้น เคส iPhone Folios เคส iPhone Folio เป็นส่วนหนึ่งของเคสที่ใช้เทคนิครุ่นใหม่ที่คงไว้ซึ่งความเลอค่าจากรุ่นสู่รุ่นที่หลุยส์ วิตตองสืบทอดมาเป็นเวลานาน: โลกแห่งการเดินทางและเป้าหมายเพื่อนวัตกรรมที่ไม่เคยหยุดนิ่ง เคส iPhone Folio เป็นการสะท้อนนวัตกรรมอันยอดเยี่ยมที่แสดงให้เห็นถึงเทคโนโลยีสุดพิเศษด้วยวัสดุที่ “ได้แรงบันดาลใจ มาจากตุ๊กแก” ตุ๊กแกเป็นสัตว์ที่ชาญฉลาด เป็นธรรมชาติ ยึดเกาะได้ทุกพื้นผิวด้วยแรงที่มากกว่าเทปกาวทั่วไปถึง 600 เท่า หลุยส์ วิตตองได้รับแรงบันดาลใจจากสิ่งนี้และทำการพัฒนาวัสดุที่ทำหน้าที่ได้เหมือนกับตุ๊กแกโดยไม่ต้องใช้กาว สามารถยึดติดพื้นผิวได้อย่างไม่มีใครเหมือน ด้วยการใช้ยางดูดขนาดจิ๋วนับล้านชิ้นเพื่อยึดอุปกรณ์ของคุณให้แน่นหนา ซึ่งสังเกตได้จากพื้นผิวที่ค่อนข้างแห้งเมื่อสัมผัสและสามารถใช้งานอีกครั้งได้ง่ายหลังทำความสะอาดเสร็จ หากแรงยึดเกาะลดลง เพียงแค่ทำความสะอาดพื้นผิวด้วยผ้าชุบน้ำหมาดๆ เพื่อขจัดคราบฝุ่น ทิ้งไว้ให้แห้งสิบนาทีเพื่อให้แน่ใจว่ายางดูดทำงานแล้ว ใส่อุปกรณ์เข้าใหม่พร้อมกดเบาๆ เพื่อยึดให้แน่น การใช้น้ำยาที่มีส่วนผสมของแอลกอฮอล์ สารเคมี หรือกาวเพื่อยึดติดอาจทำให้เกิดความเสียหายอย่างถาวร เราไม่แนะนำให้มีการใช้งานเคสมือถือชนิดอื่นกับตัวยึดเคสซึ่งจะลดประสิทธิภาพการยึดติด ถึงแม้ว่าเคสช่วยลดความเสียหายที่อาจเกิดขึ้นกับอุปกรณ์ของคุณ ทางหลุยส์ วิตตองจะไม่รับผิดชอบต่อความเสียหาย ใดๆทั้งทางตรงและ/หรือทางอ้อมที่เกิดขึ้นกับโทรศัพท์ของคุณโดยเฉพาะอย่างยิ่งเมื่อเกิดขึ้นจากการใช้งานที่ไม่เป็นไปตาม คำแนะนำในการดูแลรักษาหรือรวมไปถึงการใช้เคสในกรณีที่ไม่ปกติด้วย